SAMCO บวกต่อเกือบ 13% วอลุ่มเทรดแตะ 400 ลบ.
SAMCO บวกกว่า 12% ณ เวลา 10.29 น. ราคาอยู่ที่ 4.76 บ. บวก 0.54 บ. หรือ 12.80% สูงสุดที่ 4.92 บ. ต่ำสุดที่ 4.34 บ. มูลค่าซื้อขายที่ 404.59 ลบ. โดยราคาหุ้น SAMCO ปรับตัวขึ้นต่อเนื่องเป็นวันที่ 2 หลังจากวานนี้ราคาหุ้นปิดชนซิลลิ่งที่ระดับ 4.22 บ. บวก 0.96 บ. หรือ 29.45% สูงสุดที่ 4.22 บ. ต่ำสุดที่ 3.28 บ. มูลค่าซื้อขายที่ 180.39 ลบ.
4 ก.ย. 2558

ผู้สื่อข่าวรายงานว่า ราคาหุ้นบริษัท สัมมากร จำกัด (มหาชน) หรือ SAMCO ณ เวลา 10.29 น. อยู่ที่ 4.76 บาท บวก 0.54 บาท หรือ 12.80% สูงสุดที่ 4.92 บาท ต่ำสุดที่ 4.34 บาท มูลค่าซื้อขายที่ 404.59 ล้านบาท ขณะที่ดัชนีตลาดหุ้นไทยโดยรวมลบ 0.26%
โดยราคาหุ้น SAMCO ปรับตัวขึ้นอย่างต่อเนื่องเป็นวันที่ 2 หลังจากวานนี้ราคาหุ้นปิดที่ระดับ 4.22 บาท บวก 0.96 บาท หรือ 29.45% สูงสุดที่ 4.22 บาท ต่ำสุดที่ 3.28 บาท มูลค่าซื้อขายที่ 180.39 ล้านบาท
ขณะที่ นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยว่า ราคาหุ้น SAMCO วานนี้ได้ปรับตัวขึ้นชนซิลลิ่ง ด้วยวอลุ่มเทรดที่เข้ามาอย่างคึกคัก คาดว่าจะเป็นการรีบาวน์ทางเทคนิคจากแรงเก็งกำไรหุ้นขนาดเล็กที่เข้ามาในวันนี้กันหลายตัว และราคาหุ้น SAMCO ก็ได้ปรับตัวลงไปมาก จากเดิมอยู่แถวบริเวณ 7 บาท และปรับตัวลงมาอยู่แถว 3 บาท
อนึ่งก่อนหน้านี้ นายกิตติพล ปราโมช ณ อยุธยา กรรมการผู้จัดการ  SAMCO เปิดเผยว่า บริษัทคาดผลงานในไตรมาส 3/2558 จะปรับตัวดีขึ้นอย่างชัดเจน เมื่อเทียบกับช่วงไตรมาส 2/2558 ที่มีรายได้ราว 211.06 ล้านบาท เนื่องจากธุรกิจมีโครงการคอนโดมิเนียมภายใต้แบรนด์ “S9” ที่จะก่อสร้างเสร็จและจะสามารถเริ่มโอนได้ตั้งแต่เดือนกันยายนนี้เป็นต้นไป ซึ่งถือเป็นปัจจัยที่เข้ามาช่วยสนับสนุนให้ยอดโอนโครงการรวมขยับสูงขึ้น นอกเหนือจาก โปรเจ็กต์แนวราบที่มีการเติบโตอยู่ในเกณฑ์ที่ดี
ทั้งนี้ ปัจจุบันบริษัทมียอดขายที่รอโอน (Backlog) อยู่ที่ 900 ล้านบาท แบ่งเป็น คอนโดมิเนียมประมาณ 700 ล้านบาท, โครงการที่อยู่อาศัยแนวราบในทำเลต่างๆ อีกราว 200 ล้านบาท นอกจากนี้ บริษัทมีแผนเปิด 2 โครงการใหม่ มูลค่าประมาณ 2 พันล้านบาท ได้แก่ โครงการบ้านเดี่ยว ชัยพฤกษ์แจ้งวัฒนะ มูลค่า 1 พันล้านบาท และโครงการทาวน์โฮม รามอินทรา-วงแหวน มูลค่า 1 พันล้านบาท เพื่อเสริมรายรับในอนาคต ซึ่งในส่วนนี้ธุรกิจได้จัดซื้อที่ดินรองรับการพัฒนาไว้เรียบร้อยแล้ว